Strategiplan for Studentparlamentet ved Høgskolen i Oslo 2003 - 2004

Studentparlamentet ved Høgskolen i Oslo sin strategiplan skal fastsette visjoner fremover og legge føringer for fag- og  studentpolitisk arbeid ved Høgskolen i Oslo.
Studentparlamentet som vedtar planene skal bruke sin kunnskap og erfaringer til å forutse hvor studentenes utfordringer vil være de neste årene. Strategiplanen skal gi kommende styre og forsamling en pekepinn på hvordan Studentparlamentet skal jobbe.

Strategiplanen skal fastsette mål og være et godt grunnlag for å utarbeide konkrete arbeidsplaner. Arbeidsplanene skal oppsummeres med halvårs og helårsrapporter, og resultatet av disse igjen skal være grunnlag for å revidere og utvikle kommende strategiplaner.

Strategiplanen for 2003-2004 er blitt utformet av en gruppe studenter fra forsamling 2002, omskrevet og endret av leder og nestleder 2003. Strategiplanen er blitt sendt ut på høring til  studentråd/utvalg og Samfunnet. Strategiplanen ble vedtatt av parlamentet 28. januar 2003.

Kapittel 1:

Studentparlamentet ved Høgskolen i Oslo.
a) Formål og hovedområder

Studentparlamentet ved Høgskolen i Oslo er navnet på det øverste studentorganet ved Høgskolen i Oslo. Studenter fra alle avdelinger på Høgskolen i Oslo er representerte i Studentparlamentet etter gjeldene regler.

Studentparlamentet ved Høgskolen i Oslo skal

· arbeide for at studentene får en god studietid

· jobbe for at Høgskolen i Oslo tilbyr utdanning av høyeste kvalitet

· sikre påvirknings- og medbestemmelsesrett i saker som angår studentene

· legge til rette for studentdemokrati og studentaktiviteter

· ta politiske og strategiske veivalg på vegne av studentene

· representere studentene ved Høgskolen i Oslo i nasjonale og lokale fora 
Studentparlamentet skal arbeide for studentenes faglige og sosiale interesser. Dette skal gjøres ved å søke samarbeid med avdelingenes studentråd, høgskolens ledelse, administrasjonen, øvrige ansatte og med studentsamskipnaden OAS. Studentparlamentet skal jobbe opp mot Studentenes Landsforbund (StL) og andre interesseorganisasjoner, og nyttegjøre seg av deres kompetanse. Samtidig skal Studentparlamentet bidra med sin kunnskap og erfaring for andre studenter på nasjonalt nivå.

Studentparlamentet skal være et høringsorgan i alle saker som angår studentene. Dette kan gjelde saker som kommer fra høgskolestyret, høgskolerådet, høgskolens administrasjon, departement, studentsamskipnad, Studentenes Landsforbund og andre studentorganisasjoner.

b) Historikk

Fra å være en ny høgskole med mange mindre studentdemokratier i 1994, har Studentparlamentet i dag et godt fungerende studentparlament med 3 heltidsstillinger. Studentparlamentet er i en kontinuerlig prosess med stadig utvikling, forandring av vedtekter og interne reglement etter hvert som kompetansen øker. Studentparlamentet sitter i dag inne med god kunnskap når det gjelder studentenes situasjon ved Høgskolen i Oslo og utdanningspolitikk på nasjonalt nivå.

Studentparlamentet ved Høgskolen i Oslo er godt representert i Studentenes Landsforbund sitt landsstyre, landsmøte, de forskjellige professjonsråd og andre komiteer, og har således tydelig markert seg på nasjonalt nivå.

Det blir kontinuerlig jobbet med å spre engasjement blant studentene slik at Studentparlamentet fyller sine forpliktelser i forhold til gjeldene lov om høgere utdanning og høgskolens og studentenes ønske om studentdeltakelse og tilstedeværelse i råd og utvalg. Oppslutningen har vært varierende, men god innsats fra aktive studenter har gjort at studentdemokratiet er godt etablert, med god økonomi og respekt blant samarbeidspartnere.
Kapittel 2:

Organisasjonsutvikling.

a) Generelt

I dag er studentparlamentet det øverste studentorganet ved Høgskolen i Oslo. Studentparlamentet har som oppgave å fremme studentenes synspunkter i forhold til den administrative og faglige ledelse, og representere studentene ved HiO nasjonalt og internasjonalt. Studentparlamentet gjør seg bemerket på en positiv måte i forhold til sine samarbeidspartnere og meninger blir hørt og tatt seriøst.

Arbeidet engasjerte studenter har lagt ned i organisasjonen har ført til at det fra 2003 er blitt ansatt en nestleder på heltid. Dette forplikter Studentparlamentet til å opprettholde og videreutvikle sine mål. Den nye stillingen gjør det mulig å øke fokuset utover HiO og jobbe mer på et nasjonalt- og internasjonalt plan. Samtidig blir arbeidet lokalt på HiO hele tide forbedret. Dette blir svært viktig i 2003 med de utfordringer Kvalitetsreformen og Knutstadrapporten (”Framtidig organisasjons- og ledelsesstruktur ved Høgskolen i Oslo”) fører med seg. Samtidig må Studentparlamentet bli mer synlig på et samlokalisert campus. 

b) Aktivitet blant studentene og kontakt med studentrådene

Studentparlamentet skal jobbe for at det er attraktivt å engasjere seg i sin egen studiehverdag. De ordningene som krediterer aktive studenter skal videreutvikles. Sammen med StL skal Studentparlamentet tilby kursing innen aktuelle politiske områder og slik heve kompetansen på HiO’s studentpolitikere. Aktiviteten skal ende opp i konkrete endringsforslag og innspill i saker der studentene må bli hørt. Studentparlamentet skal vise studentene at de spiller en viktig rolle i Høgskolen i Oslo sin utvikling. Et viktig ledd for å oppnå dette, er å spre informasjon om Studentparlamentet og dets arbeid blant studentene og opparbeide god kontakt med studentrådene. Et mål for den neste perioden vil bli å formalisere samarbeide med studentrådene slik at den blir god og forpliktende. 

De ansatte i Studentparlamentet ved Høgskolen i Oslo skal jobbe for at det blir kontinuitet i det politiske arbeidet gjennom gode overlappingsordninger og gode rutiner for videreføring av informasjon og kontaktnettverk.

c) Kontakt på nasjonalt plan

Studentparlamentet skal jobbe med og opp mot StL for å fremme studentene i Oslo sin sak. Studentparlamentet skal til en hver tid være godt representert i StL sine forskjellig råd og utvalg, og delta aktivt på seminarer og konferanser. Studentparlamentet skal ta initiativ til å samarbeide med andre studentdemokrati på andre høgskoler og universitet.

d) Økonomi

Gjennom god planlegging og styring skal Studentparlamentet opprettholde en sterk økonomi, og utnytte denne slik at alle mål fastsatt i denne planen blir møtt. Det er også et mål at svak økonomi ikke skal være til hinder for aktivitet. Studentparlamentet må derfor jobbe aktivt opp mot høgskolen og samskipnaden for å sikre de aktiviteter som drives og for å få finansiert studentparlamentets aktiviteter.

e) Informasjonsarbeid og valg til studentparlamentet 

En av de viktigste organisatoriske oppgavene til studentparlamentet er å informere studentene om deres mulighet til å påvirke sin egen og andres studiehverdag. Studentparlamentet må også informere om de vedtak som blir gjort og konsekvenser det vil/kan få for studentens studiesituasjon. 

Informasjonsarbeidet i studentparlamentet må jevnlig vurderes og utvikles. En komite nedsatt innad i studentparlamentet bør jobbe med dette arbeidet. 

Valgoppslutningen ved parlamentsvalg kan være en faktor på hvor vellykket vårt arbeid på dette området er, interesse for å stille til valg en annen. Derfor skal det hele tiden være et mål at valgdeltagelsen, og interessen for å representere studentene i studentparlament- og råd er høy.

Studentparlamentet skal i begynnelsen av perioden utforme en informasjonsstrategi. Hovedansvaret for dette arbeidet ligger hos sekretariatet. 

f) Sekretariatet 

Sekretariatet skal være den organisatoriske drivkraften i Studentparlamentet. Det er også et mål at sekretariatet sørger for kontinuitet i arbeidet til de tillitsvalgte. Det skal være et krav til sekretariatet at det er delvis oppdatert på fag- og studentpolitikk og skal derfor kunne pålegges, men også gis mulighet til, å delta på kurs og konferanser som er relevante.

Med ny teknologi og utfordringer må arbeidsoppgavene til organisasjonssekretæren evalueres. Det skal vurderes om sekretariatet kan forbedres med en oppgradering fra sekretær til konsulent

g) Forum for studentsaker i Oslo.

Studentparlamentet skal benytte Forumet for studentsaker i Oslo til å etablere og utvikle en god kommunikasjon til politikerne i Oslo. Målet med forumet er å fremme studentenes behov i forhold til vertskommunen, og sammen med politikerne, studentparlamentet på Universitetet i Oslo og Studentforeningen ved Handelshøyskolen BI skal vi utvikle Oslo som studentby.

h) Sentrale dokumenter

Sentrale dokument skal til en hver tid være oppdatert og tilgjengelig. 

i) Diplomer

Som et ledd i utviklingen mot en internasjonalisert høgskole ønsker Studentparlamentet at alle studenter får et diplom som bevis på avlagt grad i tillegg til vitnemålet.

Kapittel 3:

Faglige spørsmål og utdanning.
a) Generelt

Det er et mål at alle studentene ved høgskolen i Oslo er reflekterte og kritiske, og selv deltar aktivt i utformingen av utdanningen og det faglige tilbudet. Dette gjelder både de som er heltid-, deltidstudenter og de som tar kurs ved HiO som etter- eller videreutdanning. Studentparlamentet skal skolere og stimulere studentene til å delta aktivt i dette.
b) Kvalitetsreformen

Kvalitetsreformen skal være ferdig implementert på alle avdelinger innen høsten 2003. Gjennom denne har studentene fått flere rettigheter, men også flere forpliktelser. Studentparlamentet skal spre kunnskap om reformen og kurse studentene slik at de kan møte de krav reformen stiller til dem.

c) Studentevaluering

Studentene bør brukes som en ressurs for å kontinuerlig utvikle Høgskolen i Oslo. 

Studentevaluering av alle høgskolens aktiviteter er en konstruktiv måte å få frem studentenes oppfatning av institusjonen. Evalueringen skal være konkret og saklig, og lede frem til synlige resultater. Den skal gjennomføres midt i semesteret. Studentparlamentet skal følge opp dette arbeidet og være aktivt med å velge hvordan HiO skal kvalitetssikres. 

d) Lærings- og studiemiljøet.

Et godt helhetlig læringsmiljø er viktig for en god studietid. Gjennom Læringsmiljøutvalget skal Studentparlamentet sikre et tilfredsstillende fysisk arbeidsmiljø etter §44 i loven om universiteter og høgskoler.

Studentparlamentet vil jobbe for mangfoldet blant studentene. De internasjonale studentene må i større grad integreres i studentmassen og være med på å gi HiO et flerkulturelt preg.

e) Forskning

Studentparlamentet legger til grunn StLs Forskningspolitisk plattform.

Høgskolen i Oslo skal tilby forskningsbasert utdanning. Forskningen må gjøres tydeligere og mer tilgjengelig for studentene. Studentparlamentet skal jobbe for at studentene blir trukket inn i og brukt som aktive deltakere i forskningen. Undervisning og fagstoff skal til en hver tid være oppdatert.

f) Pilestredet Park

Studentparlamentet skal følge opp innflyttingen i Pilestredet Park og sikre at studentenes faglige og sosiale interesser blir tatt hensyn til.

g) Utvikling av nye fagtilbud og brobygging mellom avdelingene.

Høgskolen i Oslo har i dag en faglig bredde spredd over 7 avdelinger. Kvalitetsreformen og rask samfunnsutvikling krever i dag behov for å se på en eventuell omorganiseringen av HiO. Studentparlamentet skal være med i denne prosessen for å gjøre HiO i stand til å møte faglige og økonomiske utfordringer. Målet er at Høgskolen i Oslo skal kunne være i stand  til å møte samfunnets økende etterspørsel etter kandidater med bred faglig kompetanse og tiltrekke oss søkere. 

h) Utdanning av høgere grad og etter- og videreutdanning (EVU)

Studentparlamentet skal jobbe for at Høgskolen i Oslo utvikler nye mastergrader og gjennomfører disse. Samtidig skal de tilby god etter- og videreutdanning. Ressursene skal deles rettferdig, men fokus på etter- og videreutdanning skal ikke gå på bekostning av bachelor- og mastergradsutdanningene.

i) Likestilling og likeverd.

Lik rett til utdanning er et grunnleggende prinsipp for Studentparlamentet ved Høgskolen i Oslo. Studentparlamentet skal jobbe for at alle studenter får et godt studie, uavhengig av sosial, økonomisk og kulturell bakgrunn, kjønn, språk, religion og politisk tilhørighet. De fysiske arbeidsforholdene skal legges til rette slik at funksjonshemmede studenter får et fullverdig studie.

Studentparlamentet skal gjennom deltagelse og eksempler oppfordre Høgskolen i Oslo til å utvikle et mest mulige variert fagmiljø, både med hensyn til kjønn og kulturell bakgrunn.

j) Internasjonalisering

Studentparlamentet skal arbeide for at HiO opprettholder og videreutvikler gode utvekslingstilbud for studenter og ansatte. Studietilbudene skal også være tilrettelagt slik at de blir attraktive for studenter fra andre land. For å oppnå dette må HiO kunne tilby forelesninger og veiledning på engelsk. Det sosiale miljøet ved HiO må utvikles slik at det inkluderer internasjonale studenter bedre.

Studentparlamentet mener at internasjonalisering skal være en naturlig del av Høgskolen i Oslo. Internasjonalisering skal være med å utvikle et godt, inspirerende, flerkulturelt og nytenkende fagmiljø. Studentene skal kunne tilbys utveksling på alle utdanningsår.

Kapittel 4:

Velferd

a) Generelt 

Studenter er en gruppe som ofte må jobbe ved siden av studiene for å opprettholde en anstendig levestandard. Målet er å gjenopprette heltidsstudenten. For å nå dette må velferdstilbudene utbedres slik at studentene kan prioritere studier fremfor jobb. Studentene ved Høgskolen i Oslo er en heterogen gruppe med stort sprik i alder, interesser, økonomi og behov. Velferdstilbudene skal være utformet med tanke på sammensetningen i studentmassen. 

b) Statens Lånekasse

Studentparlamentet skal jobbe opp mot og sammen med StL for å få senket renten på studielån. 

c) OAS

Studentparlamentet skal kontinuerlig vurdere velferdstilbudet til OAS og gi tilbakemeldinger på kvaliteten av det de tilbyr. Studentparlamentet skal ha et tett samarbeid med OAS og SIO.

- Kantiner

Studentene trenger et godt og rimelig kantinetilbud. Gjennom deltakelse i kantinerådet og møter med OAS skal det jobbes for at dagens tilbud blir enda bedre.

- Studentboliger

Sammen med StL skal Studentparlamentet jobbe for å øke bevilgningene til bygging av flere studentboliger. Sammen med OAS skal det jobbes for at disse blir bygget i Oslo.

- Helsetilbud

Studentparlamentet skal jobbe for at det opprettes et legesenter med allmennpraktiserende lege og tannlege på campus. Treningstilbudet på HiO skal videreutvikles og lokalene skal holde en tilfredsstillende standard.

- Barnehagedekning

OAS skal tilby barnehageplasser for studenter med barn.

- Studentbokhandel

Penelope bokhandel skal kunne tilby pensum og relevant støttelitteratur til alle studenter ved Høgskolen i Oslo. Studentparlamentet skal gjennom sin representant i Penelopestyret komme med innspill slik at bokhandelen har mulighet til å møte studentenes ønsker og behov.

d) Kollektivrabatt

Studentparlamentet skal sammen med StL og Forum for studentsaker i Oslo jobbe for å få innført studentrabatt på all kollektivtrafikk for alle studenter.

e) Studentforeninger

Studentparlamentet skal oppmuntre og støtte alle som ønsker å drive foreninger og andre studenttilbud ved HiO. Studentparlamentet kan støtte disse økonomisk i henhold til økonomireglementet. Medlemmer av undergrupper kan inviteres til motivasjonsseminar og kurs slik at samarbeidet styrkes og det blir attraktivt å engasjere seg i utenomfaglige aktiviteter ved HiO.

f) Samfunnet

Studentparlamentet skal samarbeide med Samfunnet for de skal få større lokaler, og på denne måten bli tilgjengelig for en større prosentandel av studentene ved Høgskolen i Oslo. 

Vedtatt av Studentparlamentet 28. januar 2003
